CIRKUSZI MUTATVÁNYOK

Hullahopp karikára ragasszunk sárga, narancs, piros, bordó krepp-papírcsíkokat: máris kész a lángoló karika. Ki mer átbújni rajta?

Hullahopp karikára kötözzünk egy felfújt lufit, majd tartsuk a magasba. Ki tudja el kislabdával eltalálni a lufit?

Fújjunk fel egy lufit, majd próbáljuk meg úgy kiengedni belőle a levegőt, hogy sivítson, mint a malac!

Egy nagy lufiba szórjunk rizsszemeket, fújjuk fel, kössük meg erősen. A lufit ide-oda ütögetjük.

Egy tálba vagy az asztalra szórjunk konfettit. Fújjunk fel egy lufit, majd a kiáramló levegőt irányítsuk a konfettire, hogy szanaszét szóródjon.

Fektessünk le a földre egy vastag kötelet. A bátor kötéltáncosok nyújtsák ki két oldalt a karjukat és mezítláb egyensúlyozzanak végig rajta.

Könnyített gólyaláb: két azonos méretű, üres konzervdobozt fúrjunk át, a lyukon húzzunk át madzagot, hogy a cipőhöz lehessen rögzíteni. Vigyázzunk, hogy a konzervdoboz széle ne legyen éles. A dobozon járás nem könnyű, gyakorolni kell! A balesetek elkerülése érdekében mindig legyen egy segítő a gólyalábazó gyerek mellett.

Helyezzünk egy szappant az önként jelentkező gyerek homlokára. Úgy kell megtennie egy adott távolságot, hogy nem esik le a szappan. Nehezítés: vizezzük be a szappant. Fej tetején is lehet egyensúlyozni tetszőleges (nem nehéz, nem balesetveszélyes) tárgyat, pl. szivacslabdát. Versenyt is szervezhetünk, hogy ki tud megtenni hosszabb távot.

Nagyobb hungarocell golyókat tetszés szerint díszítsünk ki (festékkel, flitterrel stb.). Nagy tűbe fűzzünk hímzőfonalat, szúrjuk át a golyót, így rögzíteni tudjuk az elkészült bohócorrokat.

Próbáljunk egy ceruzát egyensúlyozni az ujjhegyünkön. Lehet vonalzóval, más hosszúkás tárgyakkal is próbálkozni, versenyezni, hogy kinek megy tovább. Figyeljük meg, hogy hosszabb vagy rövidebb tárgyakat könnyebb egyensúlyozni?

Egy krumpliba vágjunk hosszúkás mélyedést, próbáljuk meg egy madzagon úgy egyensúlyozni, hogy a kifeszített madzagot a mélyedésbe illesztjük!

Egy papírtányérnak mérjük ki pontosan a közepét. Illesszük a középpontra a kihegyezett ceruzát, kicsit nyomjuk bele a kartonpapírba, majd próbáljuk meg a ceruzahegyen egyensúlyozni a papírtányért. Ha a tányért cikkelyekben kiszínezzük és ügyesen egyensúlyozva óvatosan megpörgetjük, a színek összeolvadnak.